b'\n_START_ARTICLE_\nRovfluer\n_START_SECTION_\nUtseende\n_START_PARAGRAPH_\nSm\xc3\xa5 til store (4-50 millimeter), forholdsvis slanke fluer med kraftige bein. De er m\xc3\xb8rke p\xc3\xa5 farge men kan v\xc3\xa6re kledt med lys best\xc3\xb8vning. Hodet er tydelig avsatt fra thorax (tydelig hals), bredt men kort. Fasett\xc3\xb8ynene er store og mer eller mindre runde, delt i en \xc3\xb8vre del med store fasetter og en nedre del med mindre fasetter. Mellom fasett\xc3\xb8ynene er det er sal-aktig s\xc3\xb8kk som er karakteristisk for denne familien. I pannen sitter tre punkt\xc3\xb8yne (ocelli), der det fremste er st\xc3\xb8rre enn de to bakerste. Antennene er forholdsvis lange til \xc3\xa5 v\xc3\xa6re fluer, med tre tydelige, sylindriske ledd. Ytterst p\xc3\xa5 det tredje leddet sitter det en antenneb\xc3\xb8rste (arista) som av og til kan v\xc3\xa6re tykk og danne et fjerde ledd. Ansiktet buler ut under fasett\xc3\xb8ynene, og er kledt med mange, lange h\xc3\xa5r \xe2\x80\x93 rovfluene har en kraftig bart (mystax). Munndelene er korte men kraftige, stikkende/sugende.Brystpartiet er forholdsvis lite, ofte med tett h\xc3\xa5rkledning og med kraftige b\xc3\xb8rster. Bakkroppen er mer eller mindre sylindrisk, gjerne temmelig lang. De ytre kj\xc3\xb8nnsorganene er store, harde og ofte glinsende svarte. Hos hannene er det formet som et tangliknende redskap, hos hunnene ofte som et langt eggleggingsr\xc3\xb8r. Beina er vanligvis meget kraftige, s\xc3\xa6rlig er fotleddene (tarsene) kraftig bygd. Ogs\xc3\xa5 beina har oftest flere kraftige b\xc3\xb8rster. Vingene er lange og smale med mange tydelige \xc3\xa5rer og flere lukkede celler i vingen. Noen arter etterligner humler, bier og veps. _NEWLINE_Larvene er sylindriske, tydelig delt i 11 segmenter, tilspisset i begge ender men s\xc3\xa6rlig i forenden. Hodekapselen er liten og smal men tydelig.\n_START_SECTION_\nLevevis\n_START_PARAGRAPH_\nDe voksne rovfluene er gr\xc3\xa5dige rovdyr som kan fange og drepe insekter som er st\xc3\xb8rre enn dem selv, for eksempel bier, gresshopper og \xc3\xb8yenstikkere. Sm\xc3\xa5 og spinkle arter, som slekten Leptogaster, tar bare sm\xc3\xa5 insekter. _NEWLINE_Mange arter sitter og venter p\xc3\xa5 bestemte utsiktsplasser, og flyr s\xc3\xa5 raskt ut og fanger eventuelle byttedyr som passerer forbi, omtrent som fluesnappere gj\xc3\xb8r mellom fuglene. Det ser ut til at den enkelte flue har sine faste sitteplasser som den bruker. _NEWLINE_N\xc3\xa5r rovfluen har fanget et insekt, stikker den et hull med munndelene og spr\xc3\xb8yter inn en blanding av gift og proteinoppl\xc3\xb8sende enzymer, som raskt dreper byttet. Noen store arter kan gi mennesker meget smertefulle stikk. Fluene suger s\xc3\xa5 ut det oppl\xc3\xb8ste innholdet av byttedyret. Ulikt mange andre fluer er begge kj\xc3\xb8nn rovdyr. _NEWLINE_Rovfluene er varmekj\xc3\xa6re dyr og er vanligvis bare aktive i solskinn. Noen arter har innviklede kurtise-ritualer som g\xc3\xa5r forut for parringen. _NEWLINE_Eggene legges  i jorden. _NEWLINE_Larvene lever av ulike slags r\xc3\xa5tnende plantemateriale, og kan utvikle seg i jord, i d\xc3\xb8d ved eller i m\xc3\xb8kk.\n_START_SECTION_\nUtbredelse\n_START_PARAGRAPH_\nRovfluene forekommer i alle verdensdeler men er s\xc3\xa6rlig artsrike i varme, t\xc3\xb8rre omr\xc3\xa5der. I Norge er de bare vanlige p\xc3\xa5 S\xc3\xb8r- og \xc3\x98stlandet, i de \xc3\xb8vrige landsdelene er det f\xc3\xa5 arter og de finnes gjerne bare p\xc3\xa5 s\xc3\xa6rlig varme lokaliteter.'